ໃນຕອນເຊົ້າຂອງວັນທີ 9 ທັນວາ 2014, ທີ່ ຊັ້ນ 3, ອາຄານຕະຫຼາດຫຼັກຊັບລາວ (ຕລຊລ) , ພິທີເປີດການແລກປ່ຽນຊື້-ຂາຍຮຸ້ນຄັ້ງທຳອິດໃນຕະຫຼາດຫຼັກຊັບລາວ ຂອງບໍລິສັດ ປີໂຕຣລ້ຽມເທຣດດິ້ງລາວ ມະຫາຊົນ ໄດ້ຖືກຈັດຂຶ້ນໂດຍມີຈຸດປະສົງເພື່ອຂໍ່ານັບຮັບຕ້ອນບໍລິສັດ ປີໂຕຣລ້ຽມເທຣດດິ້ງລາວ ມະຫາຊົນ ເຂົ້າຈົດທະບຽນ ແລະ ເລີ່ມຕົ້ນການແລກປ່ຽນຊື້-ຂາຍຮຸ້ນຂອງບໍລິສັດດັ່ງກ່າວທີ່ ຕລຊລ ຢ່າງເປັນທາງການ. ໃນພິທີດັ່ງກ່າວ, ທ່ານ ຮສ. ເດດພູວັງ ມູລຣັຕນ໌, ປະທານຄະນະ, ຫົວໜ້າໃຫຍ່ຜູ້ບໍລິຫານຕະຫຼາດຫຼັກຊັບລາວ ໄດ້ເປັນກຽດຂຶ້ນກ່າວເປີດງານເພື່ອຕ້ອນຮັບ ແລະ ຊົມເຊີຍບໍລິສັດ ປີໂຕຣລ້ຽມເທຣດິ້ງລາວ ມະຫາຊົນ ເຊິ່ງເປັນບໍລິສັດນໍ້າມັນເຊື້ອໄຟເອກະຊົນລາວແຫ່ງທຳອິດທີ່ເປັນຕົ້ນແບບໃນການເຂົ້າຈົດທະບຽນທີ່ ຕລຊລ. ພ້ອມນັ້ນ, ທ່ານ ຈັນທອນ ສິດທິໄຊ, ຮອງປະທານສະພາບໍລິຫານ, ຜູ້ອຳນວຍການໃຫຍ່ ບໍລິສັດ ປີໂຕຣລ້ຽມເທຣດິ້ງລາວ ມະຫາຊົນຍັງໄດ້ຂຶ້ນກ່າວລາຍງານຄວາມພ້ອມຂອງການຈົດທະບຽນ ແລະ ພາບລວມຂອງການດຳເນີນທຸລະກິດຂອງບໍລິສັດອີກດ້ວຍ. ໃນໂອກາດດຽວກັນ ທ່ານ ສົມພົບ ສັກພັນພະນົມ, ຜູ້ອຳນວຍການ ບໍລິສັດ ຫຼັກຊັບ ເອພີເອັມລາວ ຈຳກັດ ໃນຖານະເປັນບໍລິສັດທີ່ປຶກສາທາງດ້ານການເງິນ ແລະ ທ່ານ ນາລິນ ສີລາວົງສິດ, ຜູ້ອຳນວຍການບໍລິສັດ ຫຼັກຊັບ ລ້ານຊ້າງ ມະຫາຊົນ ໃນຖານະເປັນຜູ້ຄຳ້ປະກັນການອອກຈຳໜ່າຍຫຼັກຊັບ ໃຫ້ກັບບໍລິສັດຈົດທະບຽນໃໝ່ແຫ່ງດັ່ງກ່າວ ຍັງໄດ້ເປັນກຽດຂຶ້ນກ່າວສະແດງຄວາມຍິນດີຕໍ່ຜົນສຳເລັດຂອງການເຂົ້າຈົດທະບຽນໃນ ຕລຊລ ອີກດ້ວຍ.
ບໍລິສັດ ປີໂຕຣລ້ຽມເທຣດິ້ງ ລາວ ມະຫາຊົນ ເປັນບໍລິສັດຈົດທະບຽນແຫ່ງ ທີ 4 ຂອງຕລຊລ ເຊິ່ງເປັນຜູ້ດຳເນີນທຸລະກິດກ່ຽວກັບການນຳເຂົ້າ ແລະ ຈຳໜ່າຍນໍ້າມັນເຊື້ອໄຟ ແລະ ອາຍແກັດ ຜ່ານສະຖານີນໍ້າມັນຄົບວົງຈອນ ພາຍໃຕ້ເຄື່ອງໝາຍການຄ້າ “ພລັສ” ຫຼື “Plus” ແລະ ຍັງຮັບຈຳໜ່າຍໂດຍກົງໄປຍັງລູກຄ້າໂຄງການ, ໂຮງງານອຸດສາຫະກຳ, ບໍລິສັດຂົນສົ່ງ ແລະ ຜູ້ຂາຍສົ່ງນຳ້ມັນ ເຊິ່ງໃນປັດຈຸບັນບໍລິສັດດັ່ງກ່າວມີສ່ວນແບ່ງທາງການຕະຫຼາດເປັນອັນດັນ 2 ທາງດ້ານທຸລະກິດເຊື້ອໄຟ ໃນ ສປປ ລາວ. ປັດຈຸບັນຕະຫຼາດຫຼັກຊັບລາວມີບໍລິສັດຈົດທະບຽນທັງໝົດ 4 ບໍລິສັດ ແລະ ຕະຫຼາດຫຼັກຊັບລາວກໍກຳລັງສຸມທຸກເຫື່ອແຮງສະຕິປັນຍາຢ່າງຫ້າວຫັນເຂົ້າໃນການຊຸກຍູ້ສົ່ງເສີມໃຫ້ບັນດາບໍລິສັດທີ່ມີສັກກະຍະພາບໃນການເຂົ້າຈົດທະບຽນໃນ ສປປ ລາວ ເຫັນໄດ້ເຖິງຄວາມສຳຄັນຂອງການເຂົ້າຈົດທະບຽນໃນ ຕລຊລ ເພື່ອຮອງຮັບການແຂ່ງຂັນພາຍຫຼັງການຮວມໂຕເປັນປະຊາຄົມເສດຖະກິດອາຊຽນ ເຊິ່ງຄາດວ່າຈະມີບໍລິສັດຈົດທະບຽນເພີ່ມຂຶ້ນອີກປະມານ 2-3 ບໍລິສັດໃນປີ 2015 ທີ່ໃກ້ຈະມາເຖິງນີ້.